**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.12.2018, ora 08.00 – 28.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.12.2018, ora 7.00**

**RÂURI**

**Debitele au fost relativ staţionare,** exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Târnave, Arieş, Bega, Timiş, Bârzava, Moraviţa, Caraş, Nera, Cerna, bazinele superioare ale Jiului, Oltului şi cursul superior al Prutului, unde au fost în scădere.

 Pe cursul inferior al Mureşului, debitele au fost în creştere prin propagare.

 Debitele se situează la valori cuprinse între 30-90% din mediile multianuale lunare, exceptând râurile din bazinele hidrografice: Barcău, Crişul Negru, Crişul Alb, Mureş mijlociu şi inferior, Bega, Timiş, Bârzava, Nera, Jiu superior, Cibin, Vedea, Argeş inferior, Suceava, Moldova, Trotuş şi pe cursul mijlociu şi inferior al Siretului, unde se situează peste mediile multianuale lunare şi sub 30% pe râurile din bazinele hidrografice Bârlad şi Jijia.

Formațiunile de gheață existente au fost în uşoară diminuare şi restrângere.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staţionare**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega, Timiş, Bârzava, Moraviţa, Caraş, Nera, Cerna şi cursul superior al Prutului, unde vor fi în scădere.

 Pe cursul inferior al Mureşului, debitele vor fi în creştere prin propagare.

Formațiunile de gheață existente vor fi în uşoară diminuare şi restrângere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 27-28.12.2018 **a fost în creştere, având valoarea de 3600 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în creștere pe sectorul Gruia – Tr. Măgurele și în scădere pe sectorul Zimnicea – Tulcea.

**Debitul la intrarea în ţară** (secţiunea Baziaş) **va fi în creştere (4000 m3/s).**

În aval de Porţile de Fier debitele vor fi în creștere pe sectorul Gruia – Giurgiu și în scădere sectorul Olteniţa – Tulcea.

**2.** **Situaţia meteorologică în intervalul 27.12.2018, ora 08.00 –28.12.2018, ora 06.00**

**În ţară,** valorile de temperatură, în general în creștere față de ziua precedentă, s-au situat în jurul celor normale la această dată în regiunile vestice, în zonele montane și submontane și peste cele climatologic specifice în restul țării; maximele s-au încadrat între 0 grade la Ocna Șugatag și Întorsura Buzăului și 10 grade la Ploiești și Urziceni. Cerul a fost variabil în Oltenia și în Muntenia, dar cu înnorări în celelalte regiuni, mai persistente în centrul teritoriului. S-au semnalat local precipitații în general slabe, predominant sub formă de ploaie în nordul și în centrul Moldovei, mixte în Maramureș, în nordul și estul Transilvaniei și ninsori la munte. Vântul a suflat slab și moderat, cu intensificări în zona montană înaltă, unde local și temporar rafalele au depășit 75...85 km/h. Stratul de zăpadă s-a menținut la munte unde măsura, în platformele stațiilor meteo, până la 137 cm (în Masivul Făgăraș), local în nordul Olteniei și nord-vestul Munteniei până la 19...20 cm, Maramureș și Transilvania până la 15...16 cm și Moldova până la 7 cm și izolat în sudul Banatului, sub 2 cm. La ora 06 se înregistrau valori termice între -5 grade la Curtea de Argeș și 5 grade la Drobeta Turnu-Severin și Adjud. Cu totul izolat în vest și nord-vest a fost ceață.

**Observaţie:** *începând de ieri de la ora 06 au fost în vigoare 3 mesaje de atenționare cod galben privind fenomene meteorologice periculoase imediate, 2 emise de către SRPV Bacău și 1 de către CNPM București pentru Muntenia.*

**La Bucureşti,** vremea s-a încălzit, valorile termice fiind mult mai ridicate decât cele normale la această dată, cu o maximă de 7 grade la Filaret și 8 grade la Afumați și Băneasa. Cerul a fost variabil, cu înnorări trecătoare, iar vântul a suflat slab până la moderat. La ora 06 se înregistrau 0 grade la Filaret și Băneasa și 1 grad la Afumați.

**3. Prognoza meteorologică în intervalul 28.12.2018, ora 08.00 –29.12.2018, ora 08.00**

**În ţară,** valorile de temperatură, în creștere ușoară în aproape toată țara, se vor situa peste specificul climatologic la sfârșitul lunii decembrie. Astfel, cele maxime se vor încadra între 1 și 11 grade, iar cele minime între -3 și 4 grade. Cerul va fi temporar noros; la munte vor predomina ninsorile, local moderate cantitativ, iar în restul teritoriului se vor semnala precipitații slabe, mixte în Transilvania și în Maramureș și mai ales ploi în celelalte regiuni. Izolat vor fi condiții de polei și local, în special la munte, se va forma ghețuș. Vântul va avea intensificări în zona montană înaltă, unde va viscoli sau va spulbera zăpada, va sufla în general moderat în Moldova, în Dobrogea și în sudul Olteniei, iar în rest va fi predominant slab. Pe spații mici se va forma ceață.

**La Bucureşti,** valorile termice vor continua să se situeze peste norma climatologică a perioadei, astfel că maxima va fi în jurul a 6 grade, iar minima de 1...2 grade. Cerul va avea înnorări temporare și, mai ales seara și noaptea, va ploua slab. Vântul va sufla slab până la moderat.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 27 decembrie 2018 ora 20 – 28 decembrie 2018 ora 20.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - Șureanu** | **RISC ÎNSEMNAT (3)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali****(zona Munților Rodnei)** | **RISC ÎNSEMNAT (3)** | **RISC ÎNSEMNAT (3)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC MODERAT (2)** |

**STAREA STRATULUI DE ZĂPADĂ în data de 27.12.2018, ora 14:**

În ultimele 24 ore vremea a fost în general închisă. Cerul a fost mai mult noros și local a nins slab în Carpații Orientali și Meridionali. Vântul a suflat în general moderat, cu rafale de 50-60 km/h în majoritatea masivelor, iar pe creste cu rafale de 90-120 km/h, temporar 130 km/h pe crestele din Orientali, viscolind și spulberând zăpada. Pe arii extinse s-a semnalat ceață, asociată în zonele înalte și cu depunere de chiciură. Stratul de zăpadă a crescut ușor pe alocuri cu până la 6 cm la Sinaia. La ora 14 acesta măsura 139 cm la Bâlea-Lac, 100 cm la Vf. Omu, 64 cm la VF.Călimani, 60 cm la Parâng, 63 cm la Sinaia, 57 cm la Semenic, 50 cm la Vf.Ceahlău și Țarcu, 46 cm la Vf.Vlădeasa, 28 cm la Predeal, 26 cm la Iezer Rodnei și 20 cm la Fundata.

**EVOLUŢIA VREMII ÎN INTERVALUL: 27.12.2018 ora 20 – 28.12.2018 ora 20:**

Vremea se va încălzi ușor. Cerul va fi mai mult noros și local va ninge, în general slab. La altitudini joase, în Carpații Meridionali și de Curbură, precipitațiile vor fi și sub formă de lapoviță. În nordul Carpaților Orientali izolat cantitățile de apă pot depăși 10 l/mp. Vântul va sufla în general moderat, cu intensificări locale ce vor depăși la rafală 60-70 km/h, viscolind sau spulberând zăpada în zonele înalte unde temporar se pot înregistra 90-100 km/h. Se va semnala local ceață, asociată în zonele înalte și cu depunere de chiciură.

**Peste 1800 m:** temperaturi minime: -10 la -7 gr.C; temperaturi maxime: -6 la -3 gr.C

**Sub 1800 m:** temperaturi minime: -7 la -3 gr.C; temperaturi maxime: -3 la 1 gr.C

**STABILITATEA şi EVOLUŢIA STRATULUI de ZĂPADĂ:**

 **a). în masivele Făgăraș și Bucegi RISC ÎNSEMNAT (3)**

La altitudini de peste 1800m stratul este constituit în partea superioară din zăpada relativ recentă depusă în ultimele zile, mai ales pe versanții sudici și estici, care poate atinge pe alocuri 40-50 cm, mai ales în Munții Făgăraș. Sunt formate numeroase plăci de vânt, cu rezistență scăzută, îndeosebi pe versanții cu expoziție sudică și estică.

 La altitudini mai mici de 1800 m stratul are dimensiuni mai reduse iar stratul instabil din partea superioară poate atinge 15-20 cm.

 Declanşarea avalanşelor va fi posibilă chiar şi la supraîncărcări slabe, pe pantele mai inclinate, iar în cazuri izolate sunt posibile şi declanşări spontane de avalanşe medii, mai ales la altitudini de peste 1800 m dar și între 1600-1800 m.

 **b).** **în masivele Țarcu – Godeanu : RISC ÎNSEMNAT (3)**

 În ultimele 5 zile au căzut cantități însemnate de zăpadă (peste 50 l/mp cumulat la Vf.Țarcu). La altitudini de peste 1800m stratul este constituit în partea superioară din zăpada relativ recentă depusă în ultimele zile, mai ales pe versanții sudici, care poate atinge pe alocuri 40-50 cm. Sunt formate numeroase plăci de vânt, cu rezistență scăzută, îndeosebi pe versanții cu expoziție sudică. La altitudini mai mici de 1800 m stratul are dimensiuni mai reduse iar stratul instabil din partea superioară poate atinge 15-20 cm.

 Declanşarea avalanşelor va fi posibilă chiar şi la supraîncărcări slabe, pe pantele mai inclinate, iar în cazuri izolate sunt posibile şi declanşări spontane de avalanşe medii, mai ales la altitudini de peste 1800 m dar și între 1600-1800 m.

**e). în masivul Parâng – Șureanu: - RISC ÎNSEMNAT (3) –**

Pe numeroase pante suficient de înclinate stratul este mediu sau puțin stabilizat. La altitudini de peste 1800m stratul este constituit în partea superioară din zăpada relativ recentă depusă în ultimele zile, mai ales pe versanții sudici. Sunt formate numeroase plăci de vânt, cu rezistență scăzută, îndeosebi pe versanții cu expoziție sudică. La altitudini mai mici de 1800 m stratul are dimensiuni mai reduse iar stratul instabil din partea superioară poate atinge 15-20 cm.

 Declanşarea avalanşelor va fi posibilă chiar şi la supraîncărcări slabe, pe pantele mai inclinate, iar în cazuri izolate sunt posibile şi declanşări spontane de avalanşe medii, mai ales la altitudini de peste 1800 m dar și între 1600-1800 m.

**f). în Munții Vlădeasa – Muntele Mare: - RISC ÎNSEMNAT (3) –**

Pe unele pante suficient de înclinate stratul este mediu sau puțin stabilizat. Stratul este constituit în partea superioară din zăpada relativ recentă depusă în ultimele zile, mai ales pe versanții sudici și estici. Sunt formate plăci de vânt, cu rezistență scăzută, îndeosebi pe versanții cu expoziție estică.

 Declanşarea avalanşelor va fi posibilă la supraîncărcări cu turiști și în unele situații chiar şi la supraîncărcări slabe, pe pantele mai inclinate, iar în cazuri izolate sunt posibile şi declanşări spontane de avalanşe medii.

**g). în Grupa Nordică a Carpaților Orientali (zona Munților Rodnei): - RISC ÎNSEMNAT (3)**

Pe numeroase pante suficient de înclinate stratul este mediu sau puțin stabilizat. La altitudini de peste 1800m stratul este constituit în partea superioară din zăpada relativ recentă depusă în ultimele zile, mai ales pe versanții sudici și sud-vestici. Sunt formate numeroase plăci de vânt, cu rezistență scăzută, îndeosebi pe versanții cu expoziție sudică și sud-vestică.

 Declanşarea avalanşelor va fi posibilă la supraîncărcări cu turiști și în unele situații chiar şi la supraîncărcări slabe, pe pantele mai inclinate, iar în cazuri izolate sunt posibile şi declanşări spontane de avalanşe medii, mai ales la altitudini de peste 1800 m dar și între 1600-1800 m.

**h). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

Pe numeroase pante suficient de înclinate stratul este mediu sau puțin stabilizat. La altitudini de peste 1800m (Călimani) stratul este constituit în partea superioară din zăpada relativ recentă depusă în ultimele zile, mai ales pe versanții sudici și estici. Sunt formate numeroase plăci de vânt, cu rezistență scăzută, îndeosebi pe versanții cu expoziție sudică și estică.

Declanşarea avalanşelor va fi posibilă la altitudini de peste 1800 m chiar şi la supraîncărcări slabe, pe pantele mai inclinate, iar în cazuri izolate sunt posibile şi declanşări spontane de avalanşe medii

 **La altitudini mai mici de 1800 m: : RISC MODERAT (2)**

 La altitudini mai mici de 1800 m stratul are dimensiuni mai reduse iar stratul instabil din partea superioară poate atinge pe alocuri 15-20 cm.

 Sub 1800 m riscul este moderat și declanșările de avalanşe sunt posibile mai ales la supraîncărcări mari ale stratului de zăpadă.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 21-25.12.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**APM Dâmbovița şi G.N.M.-C.J. Dâmbovița** revin cu informaţii suplimentare referitoare la poluarea solului din data de 25.12.2018, ora 14.00, cu cca 300 litri de țiței a 300 mp de teren agricol privat, în zona localităţii Bâldana, comuna Tărtăşeşti, jud. Dâmbovița în urma avarierii prin coroziune, a unei conducte aparținând Conpet S.A (conducta magistrală de transport ţiţei Cartojani – Ploieşti, îngropată la 1,5m adâncime). Poluarea a penetrat circa 3 m adâncime şi a poluat 2 mp în adâncime. **Măsuri:** s-a oprit pomparea, s-a izolat perimetrul, s-a intervenit pentru repararea conductei și ecologizarea suprafeței afectate, s-au instalat baraje absorbante în vederea extinderii contaminării cu ţiţei a terenului, s-a aplicat o şarnieră pe conductă, în zona afectată de coroziune, s-a vidanjat ţiţeiul în perioada 25 – 26.12.2018, a circa 12 metri cubi de apă cu irizaţii de ţiţei, s-a aplicat material absorbant.

**APM Bacău, G.N.M.-C.J. Bacău** **și S.G.A. Bacău** informează despre o poluare accidentală a solului şi a apei subterane din zona afectată, din data de 28.12.2018, ora 08.45, în urma avarierii prin coroziune şi fisurare a conductei de pompare apă de zăcământ de la depozit Alboteşti la staţia de injecţie 21 Runcu, de pe raza localităţii Valea Arinilor, com. Măgireşti, judeţul Bacău (avaria s-a produs pe aceeasi conductă şi în data de 25.12.2018, ora 09.30). Apa s-a scurs pe cca 50 metri liniari de teren abrupt şi suprafaţă de sol de 50mp, teren abrupt, apoi printr-o rigolă betonată de ape pluviale și ulterior printr-un canal colector de pamânt cu o lungime de cca 6 km care debușează în râul Tazlăul Sărat;

Reprezentanţii OMV Petrom SA Asset VIII Moldova Nord, au luat măsurile:

 a). - oprirea pompării şi izolarea zonei;

 b). - amplasarea de baraje absorbante (în vederea filtrării şi reţinerii eventualelor impurităţi) pe rigola betonată de ape pluviale care are scurgere în 2 cămine de drenaj ce comunică între ele, apoi urmează un canal colector pluvial de pământ, ce formează pe o distanţă de 6 km torentul spre râul Tazlăul Sărat mal stâng;

 c).- s-a excavat un şanţ de 45 ml şi a fost înlocuită conducta avariată;

 În intervalul orar 10 -15, din inspecţia vizuală nu a fost constatat nici un debit de apă de

zăcământ sau de altă natură nici pe rigolă şi nici pe canalul colector pluvial de pământ care duce în emisar;

 - au fost stabilite măsuri pentru ecologizarea zonei şi decolmatarea celor 2 cămine de drenaj de către OMV Petrom.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 20.12.2018 - 27.12.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA DE COMUNICARE**